title: Reserva Natural d'as Saladas de Chiprana
text: A Reserva Natural d'as Saladas de Chiprana ye una reserva natural d'Aragón. Se troba situata de tot en o municipio de Chiprana, en a comarca de Baixo Aragón-Casp. Fue declarato como espacio natural protechito en l'anyo 2006 y tien una superficie de 154 ha, con una Zona Periferica de Protección de 360 ha.
  
  Se tracta d'un complexo endorreico formato por 6 basas: a Salada Grande de Chiprana, a Salada de Roces, o Prado del Farol y atras tres mas chicorronas. A Salada Grande ye o solo eixemplo de lacuna d'istas caracteristicas y de gran fundaria en Europa, ya que l'altaria maxima d'o ran de l'augua gosa estar de dica 5,6 m en mayo. As suyas auguas son prou salinas y son transparents lo que permite, en dentrar a luz o sol a fotosintesi d'as especies vechetals que i viven.
  
  Cheolochía
  
  O entorno ye formato por materials terciarios, d'orichen continental. Destacan as formacions de paleocanals que rodian y trescruzan a lacuna, antigos cauces de ríos hue fosilizatos. L'augua ha erosionato os materials mas tovos como os salagons y archilas que rodiaban istos cauces de piedra d'arena.
  
  Fauna
  As condicions de vida ta fauna en iste entorno son prou dificils, por ixo no se i troban peixes, anfibios nian reptils. Destaca a presencia d'un chicot invertebrato, l'Artemia salina, que fa que en bellas epocas as auguas se tingan d'una color royenca.
  
  A presencia d'aus aqüaticas ye abundant, trobando-se-ie especies como l'aneda blanquinegra (Tadorna tadorna), o chorlito (Charadrius), a chifleta (Actitis hypoleucos), o barderet (Calidris minuta), l'aguilot (Circus aeruginosus), a garrapescaire (Ardea cinerea) y a garra royenca (Ardea purpurea), l'algaraván (Burhinus oedicnemus), l'anade reyal (Anas platyrhynchos), o capucete chicot (Tachybaptus ruficollis), l'Anas cyanoptera, l'anadeta (Anas crecca) y especies de gaviotas como o Larus michahellis y o Chroicocephalus ridibundus.
  
  Flora 
  
  A flora que bi ha en iste espacio natural ye adaptata a las grans cantidatz de sal de l'augua y as plachas d'o entorno. Se troban asinas plantas halofilas, que acceptan bien as grans concentracions salinas como a Salicornia sp., a Salsola sp. u a Ruppia maritima que nomás se puet trobar aquí en tot o continent europeu. Bi ha formacions de tamarizas (que a diferencia d'atros tamarizals d'a val de l'Ebro ye de Tamarix boveana y no de Tamarix gallica).
  
  Una mica mas luent d'a lacuna trobamos especies como o espantalobos (Colutea arborescens) u a sosa (Salsola oppositifolia) y Cytisus striatus. En zonas de menor salinidat tamién bi ha carrizos y chuncos. A zaguera faixa de vechetación ye composata d'arbustos baixos mediterranios como tremoncillo (Thymus vulgaris), romero (Rosmarinus officinalis) u allagas (Genista scorpius), ta dar ya paso a zonas de cautivo de oliveras y reganos.
  
  Referencias
  
  Vinclos externos 
    Reserva Natural d'as Saladas de Chiprana. www.rednaturaldearagon.com.
    Reserva Natural d'as Saladas de Chiprana
  
  Saladas de Chiprana